## Pravilnik o informativnom prospektu dobrovoljnog mirovinskog fonda

### NN 113/2003 (18.7.2003.), Pravilnik o informativnom prospektu dobrovoljnog mirovinskog fonda

# AGENCIJA ZA NADZOR MIROVINSKIH FONDOVA

1560

Na temelju članka 37. Zakona o izmjenama i
dopunama Zakona o obveznim i dobrovoljnim mirovinskim fondovima (»Narodne
novine« br. 103/03), Savjet Agencije za nadzor mirovinskih fondova i osiguranja
(u daljnjem tekstu Agencija) na sjednici održanoj 15. srpnja 2003. godine,
donio je

## PRAVILNIK

### O INFORMATIVNOM PROSPEKTU DOBROVOLJNOG MIROVINSKOG FONDA

Članak 1.

Ovim se Pravilnikom
propisuje sadržaj i oblik informativnog prospekta dobrovoljnog mirovinskog fonda,
te postupak njegovog odobravanja od strane Agencije.

Članak 2.

Informativni prospekt
dobrovoljnog mirovinskog fonda sadržava:

1.) podatke o
dobrovoljnom mirovinskom fondu,

2.) podatke o
dobrovoljnom mirovinskom društvu,

3.) podatke o banci
skrbniku,

4.) podatke o Agenciji
i

5.) podatke o pravima članova
fonda.

Članak 3.

Podaci o dobrovoljnom
mirovinskom fondu:

1.) ime fonda;

2.) datum osnivanja
fonda;

3.) oblik fonda odnosno
naznaku da li se nudi otvoreni ili za­tvoreni fond;

4.) ciljevi, strategija
i rizici poslovanja fonda;

5.) ograničenja
ulaganja imovine fonda;

6.) vrednovanje, način
kupnje i prodaje imovine fonda;

7.) način obračuna
naknada za dobrovoljno mirovinsko dru­štvo;

8.) način obračuna
naknada za banku skrbnika;

9.) podaci o portfelju
fonda na zadnje izvještajno razdoblje:

9.1. po strukturi
ulaganja u pojedine vrste imovine i

9.2. visina i popis
pojedinih ulaganja.

10.) izračun
vrijednosti obračunske jedinice i način prijenosa računa člana iz jednog fonda
u drugi;

11.) način izračuna
rezultata poslovanja fonda uz definiranje pojmova nominalni i realni prinos;

 12.)
uputu na koji su način su dostupna financijska izvješća sadašnjim ili budućim članovima
fonda;

 13.) porezni tretman dobrovoljne mirovinske štednje;

 14.) definiranje državnih poticaja;

 15.) statut dobrovoljnog fonda.

Članak 4.

Podaci o dobrovoljnom
mirovinskom društvu:

1.) tvrtka, pravni
oblik i sjedište društva;

2.) članovi uprave i
nadzornog odbora društva;

3.) iznos temeljnog
kapitala društva, podaci o dioničarima odnosno vlasnicima udjela društva;

4.) organizacijska
shema društva;

5.) objašnjenje načina
donošenja investicijskih odluka;

6.) načela i strategija
ulaganja mirovinskog društva, s posebnim naglaskom na zakonska ograničenja
ulaganja;

7.) informacije o tome
jesu li članovi uprave i nadzornog odbora društva istodobno i članovi fonda
kojim to društvo upravlja;

8.) izjavu društva koje
upravlja s više dobrovoljnih fondova da će se članstvo u dobrovoljnim fondovima
nuditi na jednakim i ravnopravnim načelima, bez spominjanja uspješnosti
poslovanja drugog dobrovoljnog fonda kojima upravlja kao motiva za učla­njenje
dobrovoljni fond koji se prospektom nudi;

9.) podaci o revizoru
društva.

Članak 5.

Podaci o banci
skrbniku:

1.) tvrtka, pravni oblik
i sjedište,

2.) djelatnost banke
skrbnika,

3.) temeljni kapital
banke skrbnika i

4.) način obavljanja
skrbničkih poslova u inozemstvu.

Članak 6.

Informacije o Agenciji:

U informativnom
prospektu dobrovoljnog mirovinskog fonda mora uz osnovne podatke o Agenciji
obvezno naznačiti da REGOS kao državno tijelo za prikupljanje i evidenciju
doprinosa za drugi stup nije uključen u dobrovoljno mirovinsko osiguranje;

Članak 7.

Prava članova fonda:

Informativni prospekt
mora na jasan i nedvosmislen način sadržavati prava članova fonda koja su
propisana Zakonom te navesti da se mora uručiti osobi prije stjecanja članstva
u fondu.

Članak 8.

Postupak odobravanja
informativnog prospekta ili njegovih naknadnih izmjena:

1.) Zahtjev za
odobrenje prospekta ili njegovih naknadnih izmjena, društvo podnosi Agenciji.

2.) Prospekt ili
njegove naknadne izmjene ne smiju se uručiti osobi ili objaviti prije nego što
ga odobri Agencija.

3.) Agencija je dužna u
roku 30 dana od dana zaprimanja, odlučiti o zahtjevu ili naknadnim izmjenama.

4.) Ako Agencija ne odobri zahtjev ili naknadne
izmjene, društvo mora u ponovljenim zahtjevima uvažiti primjedbe Agencije.

Članak 9.

Prospekt mora sadržavati sve podatke propisane
Zakonom i ovim Pravilnikom.

Članak 10.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-01/03-01/12
Urbroj: 383-01-03-1
Zagreb, 15. srpnja 2003.

  Predsjednik Savjeta **dr. sc. Vladimir Lasić,** v. r.

Pravilnik, NN 113/2003-1560